Syyttäjä tutkii marraskuista ala-ikäisten tyttöjen ahdistelutapausta

Äiti: ’On ihan pimeää, että tämä on muuttunut rasistikeskusteluksi’.

Sanna Korpela haluaa julki tyttärensä kertomuksen marraskuisen perjantai-illan tapahtumista kirkonkylällä.

Maria Aittoniemi

Vihdin Uutisissa 21.1. kerrottiin marraskuisista tapahtumista Vihdin kirkonkylällä. Jutussa rikoskomisario Rauli Salonen sanoi poliisin tutkineen tapauksen, jossa turvapaikanhakijoiden väitettiin ahdistelleen alaikäisiä tyttöjä marraskuisena perjantai-iltana. Tutkimuksissaan poliisi oli katsonut kaupan kameratallenteet ja päätynyt siihen että tytöt olivat sepittäneet ahdistelutarinan ja olleet miesten kanssa tekemisissä vapaaehtoisesti.

Kirkonkyläläinen Sanna Korpela kertoo olevansa tapahtumassa kerrotun tytön, Sonjan äiti. Hän haluaa julki, miten tapahtumat etenivät poliisin kertoman jälkeen, kaupan valvontakameroiden ulottumattomissa.

–Enhän minä ollut paikan päällä, mutta elän tätä asiaa äitinä, Korpela sanoo.

Hänenkin mukaansa Sonja meni ystävättärensä kanssa S-marketin edustalle iltakymmeneltä juttelemaan ulkomaalaistaustaisille miehille.

–Tytöt olivat menneet pyytämään tupakkaa ja jääneet juttelemaan ja polttelemaan miehien kanssa.

Mukana oli ollut muitakin nuoria, jotka olivat sittemmin lähteneet pois.

Myös Sonja ystävänsä kanssa lähti Korpelan mukaan hetken kulutta kävelemään Valintataloa kohti.

–Jossain siinä välissä tapahtui niin, että miehet ottivat tytöt kiinni ja tarjosivat 50 euroa seksiä vastaan. Miehet myös työnsivät kieliään tyttöjen suihin ja kaikkialle naamaan, Korpela kertoo. –Sonja oli huutanut ’No, no, no, I have a boyfriend’.

Tytöt pääsivät tilanteesta irti, kun yksi miehistä alkoi oksentaa.

– Siinä vaiheessa Sonja oli yrittänyt soittaa minulle, mutta olin nukkumassa, enkä kuullut puhelinta. Toinen tyttö sai äitinsä kiinni, joka tuli paikalle ja hälytti poliisit.

Poliisit olivat olleet lähellä ja saivat miehet kiinni.

Seuraavana päivänä tytöt kävivät poliisin kutsusta poliisiasemalla antamassa lausunnot tapahtuneesta.

Pian Korpela sai puhelun Punaisen Ristin sovittelijalta, joka sanoi Hopeaniemen vastaanottokeskuksessa olevan kolme miestä, jotka haluavat pyytää tytöiltä anteeksi tapahtunutta. Miehet olivat toivoneet, että voisivat tavata tytöt.

–Ei missään nimessä tavattu, Sonja sanoi ettei todellakaan halua nähdä niitä ja ymmärrän sen täysin, Korpela sanoo.

Korpela haluaa, että asia tutkitaan nyt perinpohjaisesti.

–Haluan tytöille mielenrauhan ja meille vanhemmille mielenrauhan, että on ok käppäillä kirkonlylällä, viiden lapsen äiti sanoo.

Sanna Korpela haluaa myös oikaista väitteen, että tyttöjen äidit olisivat olleet perustamassa Vihdin turvapartiota.

–Ei todellakaan olla turvapartion perustajia. Olen ollut kerran kävelemässä, mutta en ole tällä hetkellä mukana, minulla ei ole siihen aikaa.

Korpela ei myöskään halua tyttäreensä tai itseensä ulkomaalaisvastaista leimaa.

–Sonja ei ole rasisti, tekijät olisivat voineet olla ketä vaan. Enkä minä ole rasisti, on ihan pimeää, että tämä on muuttunut rasistikeskusteluksi.

Länsi-Uudenmaan syyttäjänviraston syyttäjä Saila Tuomala sanoo asian olevan tällä hetkellä syyteharkinnassa.

– Enempää en voi asiasta kommentoida, Tuomala sanoo.

Hän ei myöskään pysty sanomaa, milloin syyteharkinta valmistuu, mutta toivoo, että se tapahtuu vielä tämän kevään aikana.

Poliisin aiemman tiedon mukaan miehistä kaksi on perunut turvapaikkahakemuksensa.